На основу члана 7а. став 4. Закона о порезима на имовину („Службени гласник РС“ бр. 26/01,42/02-одлука СУС, 80/02,80/02- др. закон,135/04,61/07,5/09,101/10,24/11,78/11,57/12-одлука УС РС,47/13,68/14-др. закон, 95/2018 и 99/2018-одлука УС,86/2019, 144/2020 и 118/2021) и члана 33. Став 1. тачка 6. Статута општине Аранђеловац („Службени гласник општине Аранђеловац“ бр. 2/2019),

Скупштина општине Аранђеловац, на седници одржаној \_\_\_.2022. године, донела је

О Д Л У К У

О ОДРЕЂИВАЊУ КОЕФИЦИЈЕНАТА ЗА НЕПОКРЕТНОСТИ ПО ЗОНАМА СА ПРОСЕЧНИМ ЦЕНАМА ОДГОВАРАЈУЋИХ НЕПОКРЕТНОСТИ У ТЕКУЋОЈ 2022 ГОДИНИ ЗА ПОРЕСКУ 2023. ГОДИНУ

Члан 1.

Овом Одлуком, у складу са Законом о порезима на имовину, одређују се коефицијенти по појединим зонама рачунајући и најопремљенију зону а који ће служити пореским обвезницима који воде пословне књиге, за утврђивање основице пореза на имовину за пореску 2023. годину, у случајевима када у одговарајућој зони и зонама које се граниче са одговарајућом зоном није било промета одговарајућих непокретности у одговарајућем периоду.

Члан 2.

Утврђују се следећи коефицијенти по појединим зонама и то:

1. 1,00 за непокретности у зони 1 као најопремљенијој зони
2. 0,80 за непокретности у зони 2 која је гранична зона најопремљенијој зони на територији општине Аранђеловац
3. 0,70 за непокретности које се налазе у зони 3
4. 0,40 за непокретности које се налазе у зонама 4 и 5 које имају карактер зона са сеоским насељима

Члан 3.

Утврђују се цене непокретности које су у најопремљенијој зони на територији општине Аранђеловац служиле као просечне цене на основу којих је у 2022. години утврђивана основица пореза на имовину за непокретности обвезника који не води пословне књиге и то:

Пословни простор ...................................... 120.000,00 дин

Станови ...................................................... 84.000,00 дин

Гараже и гаражна места ............................. 22.000,00 дин

Куће за становање ..................................... 46.000,00 дин

Грађевинско земљиште .......................... 5.500,00 дин

Пољопривредно земљиште ................... 120,00 дин

Шумско земљиште ................................ 140,00 дин

Члан 4.

Ова Одлука ступа на снагу осмог дана од дана објављивања у „Службеном гласнику општине Аранђеловац“, а примењиваће се од 01.01.2023. године.

Ова Одлука ће се објавити и на званичној интернет презентацији општине Аранђеловац.

СКУПШТИНА ОПШТИНЕ АРАНЂЕЛОВАЦ

Број: 06-\_\_\_\_/2022-01-2 од \_\_\_\_\_.2022. године

ПРЕДСЕДНИК СКУПШТИНЕ

Никола Обрадовић

Образложење:

 Правни основ за доношење Одлуке садржан је у члану 7а. Закона о порезима на имовину,којим је прописано да је Скупштина јединице локалне самоуправе дужна да објави акт о коефицијентима за непокретности у зонама и члану 33. Став 1. тачка 6. Статута општине Аранђеловац („Сл. Гласник општине Аранђеловац“ број 2/19), којим је прописано да Скупштина општине доноси прописе и друге опште акте.

Чланом 7. Закона о порезима на имовину прописано је да је јединица локалне самоуправе дужна да објави акте којима се утврђују зоне, најопремљеније зоне, као и коефицијенти за непокретности у зонама, до 30. новембра и то на начин како иначе објављује своја општа акта уз напомену да Закон инсистира да се у том року те одлуке поставе и на званичној интернет страници сваке јединице локалне самоуправе.

Уколико се сет одлука прописан законом усвоји на време, објавимо на начин као и све друге одлуке и поставимо их на званичну интернет страницу онда „де факто“ ова одлука нема ни простора за примену, јер је она предвиђена само за ванредне околности ако јединица локалне самоуправе из било ког разлога не поступи у складу са обавезама које јој закон налаже.

Ако се случајно и дође у ситуацију да се ова одлука мора применити она ће се односити сагласно закону само на онај део обвезника који врши утврђивање основице проценом према елементима прописаним Законом о порезима на имовину.

У члану 7а. Закона о порезима на имовину прописано је да ће се, у случају ако наступе околности из члана 6. став 8, а што значи да ако се догоди да јединица локалне самоуправе не одреди цене на основу промета непокретности у некој од зона, а не могу да се користе цене из суседне зоне која се граничи са предметном зоном, онда ће порески обвезници који врше утврђивање основице пореза на имовину проценом, сагласно закону, морати да користе податке из ове одлуке како би утврдили проценом основицу пореза на имовину, јер практично немају адекватне упоредне податке из текуће године које би могли да користе.

У смислу изложеног, предлаже се доношење ове Одлуке.

Предлагач:

Општинско веће

Стручна обрада:

Одељење за пореске послове